An abostol a lavaras dezho neuze piv e oa, hag o vezañ roet da anaout dezho pelech edo e gorf e pedas anezho de gas ganto do bro. Ar Vrezhoned a reas evel ma oa bet kemennet dezho; kavout a rejont ar bez, tennañ a rejont gant doujañs ar relegoù anezhañ da gas ganto do lestr, ha raktal e stignjont al lien da vont etrezek ar gêr. Dillo e rejont an hent, rak an amzer a voe evito eus ar re gaerañ. Pen em gavjont e Bro-Leon, e kasjont kemennadurezh do chenvroiz eus an teñzor a zougent ; Salaun, a oa en amzer-se roue e Breizh, a zeuas dan aod gant aotrounez vrasañ e rouantelezh da ambroug ar relegoù santel. Douget e voent gant lid bras dan douar ha savet e voe evit reiñ degemer dezho un iliz kaer a voe anvet Lok-Mazhev Penn ar Bed. Relegoù St Mazhev ne chomjont ket kant vloaz e Breizh avat ; sammet e voent gant laeron-vor, hag er bloaz 934 e voe klevet anv anezho e Salern, e traoñ Italia. Evit reiñ bod dezho a-nevez e voe savet un iliz nevez a voe kensakret gant ar Pab Gregor VII er bloaz 1085.